**Az első Manóbel-díj**

Délután öt óra van és a Győr egy szűk utcájában rejtőző régiségbolt kirakatából egyszerre négy törpe szívódik fel. Néma csöndben, fürgén iszkolnak az üzlet hátuljába, lebuknak a pult mögé és félve nézegetnek kifelé, nem látta–e meg őket valaki. Mikor megbizonyosodnak afelől, hogy létezésük titokban maradt, kihúzzák a sarokban álldogáló régimódi tálalószekrény középső fiókját, a gombját kissé elfordítják és mély koncentrációval figyelik, ahogy a bal oldali szekrény ajtaja lassan kinyílik, felfedve ezzel a titkos liftet, ami hazaviszi őket Türrába, a manók városába. Szó nélkül másznak be a felvonóba egymás után és ahogy becsukódik a szekrény–lift ajtaja, rögtön visszatér az élet a díszes társaságba.

Négyen vannak és mind kertitörpék. De nem ám akármilyenek! Ők beszélnek. Sőt, néha énekelnek is. Olykor-olykor kicsit morgolódnak. Mindnyájan a szűk mellékutca régiségboltjában „dolgoznak”. Reggel nyolctól az ötórai záróráig a kirakatban tettetik hűen, hogy csak átlagos kertitörpék. Az üzlet tulajdonosa az ünnepekre elutazott, így a manókra is egy hét pihenés vár a nehéz és igen–igen törpét próbáló munkájuk helyett.

A lift közepén áll Vanília, a központi személyiség. Egy szót sem szól, ellenben türelmetlenül nézegeti zsebóráját és átkozza a szekrény–liftet, amiért szerinte „már nem működik olyan jól, mint fénykorában”. Szeret úgy tenni, mintha három barátja helyett is ő viselné a manólét terhét. Szabadidejében Dosztojevszkijt olvas, hallgatja a többi törpe gondját–baját és tűri a jelenlétüket. De egyébként szereti a barátait, csak néha idegesítik, mint most Bumeráng.

Bumeráng nagyon szereti a spanyol szappanoperákat és mindig van nála egy bumeráng, amit bármikor szívesen bevet és soha nem fél használni. Most épp úgy döntött, jó ötlet kedvenc játékszerét a liftben tesztelni. Bumeráng igazán jókedvű törpe. Mindig tud egy jó faviccet és tudja, mivel derítse jobb kedvre barátait, ha rossz napjuk van.

A harmadik törpe Ribizli. Ő a társaság legérzelmesebb tagja és az olasz opera egyik, ha nem ***a*** legnagyobb rajongója. Álmában néha énekel egy kicsit… De mivel a többiek remek alvók, ezt ők nem tudják, ezért nem is zavarja őket. Ribizlire a törpék kedvenc reggelijének, a diós-lekváros palacsintának az elkészítését is bátran rá lehet bízni.

Testvére, Paca a társaság negyedik tagja. Nagyon rosszul tűri a szűk helyeket és az egy helyben üldögélést. Most is folyamatosan légzongorázik a térdén (a léggitározás mintájára) és dobol a sarkával. Az utazás végállomásánál hóna alatt egy társasjátékot szorongatva elsőként lép ki a liftből, majd jelenti ki, hogy Türrában hideg van és ő inkább visszamenne az emberek közé.

Vanília frusztráltan legyint, ahogy Paca a társaságot megelőzve, fontoskodva mutatja az utat hazafelé, mintha barátai maguktól nem tudnák. Így érkezik haza a manók városába a négy kertitörpe: Vanília, Bumeráng, Ribizli és Paca. Otthonuk tölgyajtaja nyikorogva nyílik előttük, felfedve az ajtó alatt bedobott, különös borítékot.

– Ezt nézzétek! – Ribizli izgatottan emeli fel a levelet és tépi fel, hogy minél hamarabb elolvashassa. – Mobel király versenyt hirdet.

– Versenyt? – szólt közbe Vanília, ahogy kikapta a lapot Ribizli kezéből. – Hadd lássam!

Mobel király, egész Türra és ezáltal a Türrát lakó törpék fejedelme valóban versenyt hirdetett városuk összes lakójának. A király mindig is nagyra értékelte a tudományokat és most Kalipei csillagász nagy felfedezését megünnepelve tudományos kutatások elvégzésére buzdítja népét.

Kalipei úr, Türra neves csillagásza nemrégiben fedezte fel, hogy Türra felett az éjszakai égbolton látható három hold mindegyike a Nap körül forog. Pont azután jött a fontos felfedezés, hogy Türrában, a manók történetében először sikerült mesterségesen aranyat előállítania a király udvarában tevékenykedő híres alkimistáknak.

– Azt írja, még pont egy hetünk van elkészíteni egy tudományos kutatást és ezt eljuttatni Mobel királynak, aki uralkodása alatt először fogja Manóbel–díjjal jutalmazni a legjobb tudósokat – olvasta fel Bumeráng a felhívást. – A legjobbak ezután királyunk udvarában folytathatják kutatásukat.

– Lenne még i...

– Poros a könyvespolcunk – kiáltott ki Paca a nappaliból, megszakítva barátai eszmecseréjét, majd nagyot tüsszentett.

– Paca, csak egy kérdésem van hozzád – kezdte Vanília érdektelenül. – Szerinted ez mégis milyen szempontból fontos?

– Szerintem ez megérdemelne egy tudományos kutatást. – jelentette ki Paca, mit sem foglalkozva Vanília éles megjegyzésével, majd kettőt rátüsszentett erre a fontos mondatra.

– Egészségedre! Szerintem jó ötlet! – válaszolt Bumeráng, mert rögtön megtetszett neki az ötlet. Neki tulajdonképpen szinte minden tetszett, mert így akart örömet szerezni másoknak.

– Határozottan jó ötlet. – bólintott Ribizli is, ahogy beljebb terelte barátait a házba. – Vanília, be kell ismerned, ebben van valami. Például lehetséges, hogy van valami kapcsolat a poros polcok és Paca meg a többi törpe tüsszögése között.

Vaníliának láthatóan nem tetszett az ötlet, jobb ötletnek viszont épp híján volt.

- Hapci, hapci, hapci! – szólt hozzá a beszélgetéshez Paca és így folytatta:

– Igen, a poros polcok problémája érdekes. Szerintem amikor itthon vagyunk és mindennap szellőztetünk, nem lesznek annyira porosak az uncsi könyveid.

– Az *én* uncsi kö… – kezdte Vanília dühösen, de Ribizli közbevágott:

– Megvizsgálhatnánk, hogy adott körülmények között mennyi por képződik és hogyan akadályozhatjuk meg, hogy ennyi legyen belőle.

Mert hát fontos megemlíteni, hogy a törpék bár alapvetően békés lények, van valami, amit ki nem állhatnak: a port. Nem csak hogy tüsszögnek tőle, de minden tüsszentésnél önkéntelenül felugranak, ami elég kényelmetlenné teszi mindennapjaikat. És amúgy sem szeretik a rendetlenséget, úgyhogy mindennapos tevékenység, hogy rózsaszín, tulipánmintás védőmaszkokban letisztogatnak minden felületet, ahol megtelepedhet a por.

Vanília, látva barátai elszántságát, beadta a derekát:

– Jól van, megpróbálhatjuk. De most mindenki vegye fel a maszkját, mielőtt kitör a tüsszögő–láz.

Tehát Vanília is beleegyezett a kutatásba, ezzel pedig a négy barát nekiláthatott a munkálatoknak: még egy hetük volt a kutatás elvégzésére, majd azután bemutatására. Testvériesen elosztották maguk közt a feladatokat: Bumeráng a kutatás megkönnyítése érdekében polcokat szerzett be, hogy azokon figyeljék meg a porképződést. Paca volt az, aki ezt a porképződést felügyelte és Ribizli vállalta a kutatás dokumentációját. Vanília itt–ott besegített, ahol tudott, de legfőbb dolga az volt, hogy ne hátráltassa és ne is kritizálja a munkálatokat. Bumeráng és Paca felállították a rendelt polcokat, majd figyelték, milyen gyorsan és milyen irányokban telepedik meg rajtuk a por és mekkora hatékonysággal lehet ezt egy ablak kinyitásával eltüntetni. Mindeközben Ribizli videónaplót indított, így dokumentálva a kutatás menetét.

– Köszöntök mindenkit a csatornánkon, én Ribizli vagyok és ez az „Egy hét por a polcon” első része – üdvözölte nézőit boldogan a törpe. – A mai részben bemutatom kutatótársaimat, kutatásunk tárgyát és a kísérlet első fázisába is betekintést nyerhettek.

Így ment ez majdnem egy hétig. Bumeráng és Paca együttes erővel tanulmányozta a polcok porosodását és ennek megelőzését, Ribizli képeket s videókat készített a kutatás folyamatáról és még Vanília is megtalálta a neki való munkát: a kutatás összefoglalóját készítette el. Mikor a hét leteltével eljött az idő, hogy Mobel királynak is bemutassák kutatásukat, már készen álltak a feladatra és felkészülten léptek a király elé.

– Üdvözöllek titeket! Vanília, Bumeráng, Paca, Ribizli! Jó újra látni titeket. Még egyszer köszönöm, hogy tavaly segítettetek megvédeni a várost – köszöntötte őket a király kedvesen. – Mit választottatok természettudományos kutatásotok témájának?

– Amikor egy hete ilyenkor hazatértünk az emberek világából, Paca egy igen érdekes jelenséget vett észre – kezdte Bumeráng büszkén, de mondatát már nem tudta befejezni, Vanília folytatta helyette.

– Mégpedig, hogy az otthonunkban hosszú távollétünk alatt leülepedett a por. Sőt nemcsak le- ,hanem felülepedett – ha nem illetlenség ilyent mondanom. Márpedig minden ablak, cicaajtó és még egérlyuk is zárva volt. Vaníliának időközben megtetszett a kutatás ötlete: lelkesen vett részt a kísérletekben és most is alig várta, hogy elmondhassák, mit találtak egyhetes megfigyelésük során.

– Ezért kutatásunk céljává tettük, hogy megállapítsuk, mi módon tartható a törpék otthona a leghosszabb ideig pormentesen – lelkesedett Paca.

Mobel király érdeklődve dőlt előre trónján, ahogy a törpék előpakolták a szemléltetésként hozott poros polcokat és a külön erre az alkalomra elkészített prezentációjukat. Ők pedig belekezdtek kutatásuk bemutatásába:

– Kutatásunk során először magával a porral foglalkoztunk. Mi is a por, miből épül fel? – kezdte Vanília izgatottan, de Ribizli átvette a szót.

– Térjünk a lényegre! – szólt közbe türelmetlenül. – Amennyiben a szorgos kis törpegyerekecskék időnként letörölgetik a port az otthonaikban, majd minden nap akár csak tíz percre is kinyitják a törpelakok ablakát szellőztetés céljából, lényegesen lecsökkenthetjük a por mennyiségét házainkban. Így pedig csökken a tüsszentők és az allergiások száma, ami ugyebár mindenkinek jó. Mivel kevesebb zsebkendőt használunk, a környezetet is védjük.

– A kutatásunk során ezt bizonyítottuk és dokumentáltuk videók és képek formájában – bólogatott Paca, lelkesen mutogatva a felvételeket a királynak.

Mobel király annyira le volt nyűgözve, hogy elragadtatásában tapsolni kezdett.

– Vanília, Bumeráng, Paca, Ribizli! Ez csodálatos! – Királyuk olyannyira megörült a kutatásnak, hogy sorjában végigölelgette a törpéket, meg sem várta, míg elmondják kutatásuk alapjait, például, hogy mi is a por.

– Engem is sokszor elkap a tüsszentőroham, ami rendkívül kimerítő. S olykor, - sóhajtott nagyot Mobel király, -ó borzalom, a csintalan törpegyermekek ezért ki is kacagnak. Szeretném, ha a pályázatom keretében ezentúl az udvaromban folytatnátok kutatásotokat. Természetesen biztos vagyok abban, hogy a bizottság idén nektek fogja ítélni a Manóbel-díjat.

- Nagyon köszönjük! Szívesen jövünk! – örült meg a három törpe. Kutatásuk sikeresnek bizonyult, viszont Paca még szerette volna elmondani egyik nagy ötletét, ami a kísérletek során fogalmazódott meg benne.

– Mobel király? – kezdte bizonytalanul. – Arra gondoltam, hogy… tudjuk, hogy a por milyen szörnyű hatással van ránk, törpékre. Mi viszont kutatásunkban ugyebár azt találtuk, hogy csökkentése nem is olyan nehéz, mint gondoltuk.

Mobel megértően bólogatott, úgyhogy Paca kicsit felbátorodva folytatta.

– Úgyhogy… én arra gondoltam, hogy… mi lenne, ha reklámokkal hívnánk fel törptársaink figyelmét a szellőztetés fontosságára?

– Szuper ötlet, Paca! – kiáltott fel a király lelkesen. – A törpgyerekek segíthetnének anyukájuknak a portalanításban és a napi szellőztetés bevezetésében!

Mobel király azonnal behívatta királyi írnokait és helyben megfogalmazta kiáltványát, amiben felszólítja népét a mindennapos szellőztetésre és tájékoztatja őket ennek, valamint a portörlésnek a fontosságáról.

Miután a kiáltványból a kerti törpék titkos városának minden lakója értesült a négy jóbarát fantasztikus kutatási eredményeiről, és mindannyian el voltak ragadtatva tőle, a királyi bizottság nekik ítélte a Manóbel-díjat, ami hatalmas megtiszteltetés Türrában. Az ünnepségen csak néhány csintalan manógyerek lógatta kissé az orrát, mert a napi csibészkedési idő egy részét ezentúl portörlésre kellett fordítaniuk. Ellenben a törpeanyukák megbecsülésük jeleként a négy jóbarát bekeretezett képét kiakasztották a konyhájukban.

Itt ér véget a négy barát ezen kalandja. Jelenleg is kutatásukat végzik a királyi udvarban (mellette persze kedvenc régiségboltjukba is el–elnéznek). A kutatás fő iránya jelenleg az, hogy miként lehetséges, hogy a por nemcsak felülről lepi el a könyveket, hanem a polcon alulról is megtelepszik. A város többi törpe lakója pedig megfogadva tanácsukat, minden nap szellőztet, ezzel lecsökkentve a pormennyiséget és javítva az általános kedélyállapotot, mivel szellőztetés közben az ablakban könyökölve nagyszerűen el tudnak csevegni közvetlen és nem olyan közvetlen szomszédaikkal. Próbáljátok ki ti is, higgyétek el, nagyszerű ötlet!